Ná haar vyfde verjaardag verstaan jou kleuter baie meer van die wêreld om haar en kan jy selfs met haar oor sekere sake redeneer.
Jy sal agterkom dat jou kleinding ál beter praat en haar uitspraak is selfs vir vreemdelinge heeltemal verstaanbaar. Sy kry ook meer beheer oor haar sinstruktuur en gebruik van woorde. Sy kan langer op ’n storie konsentreer en begin nou om ’n ervaring in meer besonderhede aan jou oor te vertel.
Natuurlik is sommige kinders meer spraaksaam as ander en jou kind se geaardheid het baie daarmee te doen. Hier volg nog ’n paar spraakmylpale:
Sy is dol daaroor dat jy vir haar stories lees en luister aandagtig daarna. Sy kan selfs die storie vir jou vertel.
Jy moet haar egter genoeg kans gun om ’n unieke mens te word. Dit is ook nou die regte tyd om haar te leer van wen en verloor en dat niemand altyd kan wen nie.
Sy kan goed met ’n potlood teken of skryf en ’n mannetjie met ’n kop, lyf, arms, bene en bykomende kenmerke teken.
Sy kan ’n dun strokie van die kant van ’n papiertjie afknip en akkuraat op lyne knip, solank die fatsoen nie te ingewikkeld is nie. Sy sal nog ’n bietjie sukkel om ’n sirkel perfek te knip.
Sy kan ’n opdrag met drie komponente uitvoer: Gaan haal jou skoentjies uit die kas, bring dit hiernatoe en wys vir mamma hoe jy dit aantrek.
Sy voel sterk dat daar by reëls gehou moet word en sy sal omgekrap wees as ’n maatjie nie die reëls van ’n spel volg nie.
Voor jy haar by ’n maatjie laat uitslaap, kan jy dalk eers ’n proeflopie doen om te kyk of sy al gereed daarvoor is.
Sy verstaan oorsaaklikheid baie goed en kan vir jou verduidelik wat sal gebeur as jy ’n glas op die vloer laat val.
Tussen vyf en sewe jaar begin jou kind werklik ’n selfstandige wesentjie word wat baie ding self kan doen. Al jou harde werk begin nou vrugte afwerp.
Sy kan nie net haar eie kamer opruim nie (hoewel sy nou al so goed kan praat en redeneer dat sy jou waarskynlik gaan probeer oortuig dat sy dit nié kan doen nie!), sy kan ook self vir haar ’n broodjie maak.
Jy kan nou begin om vir jou kind takies in en om die huis te gee, soos om dit haar werkie te maak om saans vir die honde kos en skoon water te gee.
Dis nou ’n baie goeie tyd om ’n voorligtingsielkundige te raadpleeg as jy dink jou kind het ’n agterstand. Onthou, alle kinders ontwikkel teen hul eie pas en bogenoemde mylpale is slegs rigtingwysers.